b'\n_START_ARTICLE_\nAmeri\xc5\xa1ka domovina\n_START_PARAGRAPH_\nAmeri\xc5\xa1ka domovina (angle\xc5\xa1ko American Home) je bil \xc4\x8dasopis ameri\xc5\xa1kih Slovencev iz Clevelanda._NEWLINE_Ameri\xc5\xa1ka domovina je do leta 1919 izhajala pod imenom Amerika (za\xc4\x8detek izhajanja 1909) in Clevlandska Amerika. Med 1. svetovno vojno se je list pribli\xc5\xbeal stali\xc5\xa1\xc4\x8dem londonskega Jugoslovanskega odbora, med obema svetovnima vojnama je zagovarjal re\xc5\xbeim kralja Aleksandra Kara\xc4\x91or\xc4\x91evi\xc4\x8da med 2. svetovno vojno pa podpiral akcijo Zveze slovenskih \xc5\xbeupnij. Uredniki \xc4\x8dasopisa so bili F. Javh, Leopold Zakraj\xc5\xa1ek, Lojze Pirc in od leta 1941 James Debevec (tudi Jaka Debevec), Vinko Lipovec in zadnji Rudolf Susel. List je bil sprva tednik, kasneje je izhajal dvakrat tedensko od leta 1929 kot dnevnik. Ve\xc4\x8d let po drug svetovni vojni je bil edini slovenski \xc4\x8dasopis, ki je izhajal dvakrat na teden._NEWLINE_V Clevelandu sta izhajala dva slovenska \xc4\x8dasopisa Enakopravnost in Ameri\xc5\xa1ka domovina. V najbolj\xc5\xa1i slovenski tradiciji sta bili tudi ti dve glasili ideolo\xc5\xa1ko opredeljeni: Enakopravnost levi\xc4\x8darsko in Ameri\xc5\xa1ka domovina desni\xc4\x8darsko. To razmerje je trajalo nekaj let, \xc4\x8deprav se je urednik in izdajatelj Enakopravnosti Vatroslav Grill trudil, da bi obdr\xc5\xbeal svoj \xc4\x8dasopis pri \xc5\xbeivljenju, je bilo za re\xc5\xa1itev \xc5\xbee prepozno. Tako je Ameri\xc5\xa1ka domovina ostala edini slovenski dnevnik v Clevelandu. Ko je lastnik \xc4\x8dasopisa Jaka Debevec umrl, je podjetje nekaj \xc4\x8dasa vodila njegova vdova, nato pa ga je prevzel sin. \xc4\x8casopis je izhajal v dveh razli\xc4\x8dicah: angle\xc5\xa1ki in slovenski. Toda slovenska ni bila prevedena v angle\xc5\xa1\xc4\x8dino in obratno. List je zato imel dva urednika, angle\xc5\xa1kega in slovenskega. Angle\xc5\xa1ko razli\xc4\x8dico je urejal lastnik, slovenski del pa je po vojni najprej vodil prof. Vinko Lipovec, politi\xc4\x8dni begunec, za njim pa v Ameriki rojeni dr. Rudolf Susel, ki je pripeljal \xc4\x8dasopis do zadnje \xc5\xa1tevilke. S \xc4\x8dasoma se je \xc4\x8dasopis zo\xc5\xbeil na tednik in kasneje na dvotednik._NEWLINE_21. avgusta 2008 je v Clevelandu v Ohiu iz\xc5\xa1la zadnja \xc5\xa1tevilka Ameri\xc5\xa1ke domovine, najstarej\xc5\xa1ega slovenskega izseljenskega \xc4\x8dasopisa. _NEWLINE_Tisti Slovenci, ki so preselili iz Mad\xc5\xbearske, iz Slovenske krajine (Prekmurje in Porabje), so tudi pisali \xc4\x8dasopis z naslovom Amerik\xc3\xa1nszki Szlovenczov Gl\xc3\xa1sz v prekmur\xc5\xa1\xc4\x8dini.'